P r e d k l a d a c i a   s p r á v a

Materiál je predkladaný na rokovanie vlády Slovenskej republiky ako iniciatívny v súvislosti s potrebou plnenia záväzkov Slovenskej republiky deklarovaných v rámci rokovaní s Európskou úniou (ďalej len „EÚ“) v kapitole 24 „Spolupráca v oblasti spravodlivosti a vnútra“, konkrétne v časti týkajúcej sa Schengenského informačného systému. Kapitola 24 už bola uzatvorená, ale aplikačná skupina pokračuje v budovaní Schengenského informačného systému. Návrh projektu bol vypracovaný úradom medzinárodnej policajnej spolupráce Prezídia Policajného zboru  na základe plánu hlavných úloh Ministerstva vnútra Slovenskej republiky na rok 2002.  
Zodpovednosť za vytvorenie národnej časti Schengenského informačného systému bola uložená Ministerstvu vnútra Slovenskej republiky.  Systém nie je informačným systémom Ministerstva vnútra Slovenskej republiky, ale je Národným Schengenským  informačným systémom (ďalej len N.SIS), ktorého gestorom je Ministerstvo vnútra Slovenskej republiky.
 Nariadením ministra vnútra Slovenskej republiky č.26/2001 z 30.03.2001 bolo s cieľom koordinácie vytvárania potrebných pracovísk a spracovávanie dokumentov pre splnenie podmienok v rámci predvstupových aktivít Slovenskej republiky do EÚ vytvorené špecializované pracovisko úradu medzinárodnej policajnej spolupráce  Prezídia Policajného zboru „Národný Schengenský informačný systém“.
V roku 1999 Ministerstvo vnútra Slovenskej republiky začalo twinningový projekt v rámci programu PHARE v spolupráci s Francúzskom (SR98/IB/JH/03) zameraný na vybudovanie a rozvoj N.SIS s perspektívou pripojenia Slovenskej republiky k Schengenskému informačnému systému. V roku 2000 nasledoval ďalší twinningový projekt medzi Ministerstvom vnútra Slovenskej republiky a Ministerstvom vnútra Francúzska (SR99/IB/JH/01) so zameraním na vybudovanie Schengenského informačného systému.
V súvislosti s technickou infraštruktúrou (telekomunikačné prostriedky, pracovné stanice a softvérové vybavenie) je potrebné klásť hlavný dôraz na potrebu rozsiahlych investícií s cieľom dosiahnuť primerané štandardy, ktoré umožnia efektívnu prevádzku systému. Časť finančných prostriedkov pre vybudovanie pracovísk N.SIS a úradu SIRENE, najmä technické vybavenie a expertná pomoc, už boli definované v rámci projektu PHARE 2002 – „Projekt zosúlaďovania so Schengenským acquis“. Dôležitý je fakt, že ministerstvo vnútra nedisponuje finančnými prostriedkami, ktoré budú potrebné pre vytvorenie N.SIS, a preto je potrebné, aby finančné prostriedky na krytie projektu boli zohľadnené v rozpočtovej kapitole rezortu Mnisterstva vnútra Slovenskej republiky.
Schválením návrhu sa očakáva zvýšený dopad na rozpočtovú kapitolu ministerstva vnútra vo výške 4 179 960 Sk, ktorý súvisí s materiálno-technickým zabezpečením I. etapy tvorby a rozvoja Národného Schengenského informačného systému. Finančné prostriedky bude potrebné vyčleniť z rozpočtovej kapitoly ministerstva vnútra na rok 2003.
Materiál sa predkladá do vlády SR bez rozporov. Pripomienky uplatnené v rámci medzirezortného pripomienkového konania boli do materiálu zapracované.